《夜雨十二韵》
清代·钱清履

彻耳淋浪雨，黄昏不住声。银镫微焰淡，布被嫩寒生。

𣽅𣽅檐承溜，沈沈柝转更。去霉熏艾蒳，煨药响炉铛。

梅豆将黄熟，苔斑已碧盈。瓦跳珠错落，阶触玉瑽琤。

遥想田渠满，还知港涨平。溪边闲立钓，陇上苦锄耕。

石燕衡云拂，林鸠绕屋鸣。麦畦藏雊雉，柳岸歇啼莺。

似此连朝霔，难教十日晴。我愁如草长，点滴梦频惊。

作者简介：钱清履，字庆徵，号竹西，嘉善人。乾隆甲辰举人，历官湖北白河口同知。有《松风老屋诗稿》、《古芸楼诗钞》。